Štefanova ulica 5, 1000 Ljubljana T: 01 478 60 01

F: 01 478 60 58

E: gp.mz@gov.si

www.mz.gov.si

|  |  |
| --- | --- |
| Številka: 0070-136/2021 | |
| Ljubljana, 16. 6. 2021 | |
| EVA: 2021-2711-0104 | |
| GENERALNI SEKRETARIAT VLADE REPUBLIKE SLOVENIJE  [Gp.gs@gov.si](mailto:Gp.gs@gov.si) | |
| **ZADEVA: Predlog Zakona o spremembah in dopolnitvah Zakona o nalezljivih boleznih – NUJNI POSTOPEK – novo gradivo št. 2** | | | |
| **1. Predlog sklepov vlade:** | | | |
| Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17) je Vlada Republike Slovenije na seji dne … pod točko … sprejela naslednji  SKLEP  Vlada Republike Slovenije je določila besedilo predloga Zakona o spremembah in dopolnitvah Zakona o nalezljivih boleznih in ga predloži Državnemu zboru Republike Slovenije v obravnavo po nujnem postopku.  Mag. Janja Garvas Hočevar  V. D. GENERALNEGA SEKRETARJA  Sklep prejmejo:   * Državni zbor Republike Slovenije * vsa ministrstva in * Služba Vlade Republike Slovenije za zakonodajo | | | |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** | | | |
| Ustavno sodišče Republike Slovenije (v nadaljnjem besedilu: Ustavno sodišče) je dne 3. 6. 2021 v Uradnem Listu (88/21) objavilo odločbo, št. U-I-79/20-24 z dne 13. 5. 2021 (v nadaljnjem besedilu: odločba), v kateri je odločilo v postopku za oceno ustavnosti in zakonitosti, začetem na pobude Žana Pajtlerja, Maribor, Boruta Korošca, Celje, in drugih, ki jih zastopa Boštjan Verstovšek, odvetnik v Celju, ter Aleša Karlovčca, Ljubljana, Damjana Pavlina in Barbare Nastran, oba Kranj, ter Vladke Began, Šmarje pri Jelšah. Ustavno sodišče je odločilo, da sta točki 2 in 3 prvega odstavka 39. člena Zakona o nalezljivih boleznih (Uradni list RS, št. 33/06 – uradno prečiščeno besedilo, 49/20 – ZIUZEOP, 142/20, 175/20 – ZIUOPDVE in 15/21 – ZDUOP) sta v neskladju z Ustavo.  Državnemu zboru Republike Slovenije (v nadaljnjem besedilu: Državni zbor) je Ustavno sodišče naložilo, da mora ugotovljeno neskladje iz 1. točke izreka odpraviti v roku dveh mesecev po objavi te odločbe v Uradnem listu Republike Slovenije. Prav tako je v odločbi odločeno, da se do odprave ugotovljenega neskladja iz 1. točke izreka se uporabljata 2. in 3. točka prvega odstavka 39. člena Zakona o nalezljivih boleznih.  Poslovnik državnega zbora (Uradni list RS, št. 92/07 – uradno prečiščeno besedilo, 105/10, 80/13, 38/17 in 46/20) v drugem odstavku 6. člena določa, da se redne seje sklicujejo v času rednih letnih zasedanj državnega zbora: v času pomladanskega zasedanja med 10. januarjem in 15. julijem in v času jesenskega zasedanja med 1. septembrom in 20. decembrom. Navedeno pomeni, da rok določen v odločbi izteče po 15. juliju, ko je čas »parlamentarnih počitnic«.  **Za predlog zakona se torej predlaga sprejetje po nujnem postopku. S tem se bodo preprečile težko popravljive posledice za delovanje zdravstvenega sistema in zdravja prebivalcev Republike Slovenije in s tem tudi za delovanje države.**  **Predlagatelj zato predlaga, da se gradivo obravnava na seji Vlade Republike Slovenije 17. 6. 2021 in ga predloži Državnemu zboru Republike Slovenije v obravnavo po nujnem postopku.** | | | |
| **3.a Osebe, odgovorne za strokovno pripravo in usklajenost gradiva:** | | | |
| * Janez Poklukar, minister za zdravje * Vesna Kerstin Petrič, generalna direktorica Direktorata za javno zdravje * Bogdan Tušar, v. d. generalnega direktorja Direktorata za razvoj zdravstvenega sistema | | | |
| **3.b Zunanji strokovnjaki, ki so sodelovali pri pripravi dela ali celotnega gradiva:** | | | |
| Odvetniška pisarna Vrtačnik, d.o.o., Beethovnova ulica 9, 1000 Ljubljana | | | |
| **4. Predstavniki vlade, ki bodo sodelovali pri delu državnega zbora:** | | | |
| * Janez Poklukar, minister za zdravje * Vesna Kerstin Petrič, generalna direktorica Direktorata za javno zdravje * Bogdan Tušar, v. d. generalnega direktorja Direktorata za razvoj zdravstvenega sistema | | | |
| **5. Kratek povzetek gradiva:** | | | |
| / | | | |
| **6. Presoja posledic za:** | | | |
| a) | javnofinančna sredstva nad 40.000 EUR v tekočem in naslednjih treh letih | | NE |
| b) | usklajenost slovenskega pravnega reda s pravnim redom Evropske unije | | NE |
| c) | administrativne posledice | | DA |
| č) | gospodarstvo, zlasti mala in srednja podjetja ter konkurenčnost podjetij | | DA |
| d) | okolje, vključno s prostorskimi in varstvenimi vidiki | | NE |
| e) | socialno področje | | NE |
| f) | dokumente razvojnega načrtovanja:   * nacionalne dokumente razvojnega načrtovanja * razvojne politike na ravni programov po strukturi razvojne klasifikacije programskega proračuna * razvojne dokumente Evropske unije in mednarodnih organizacij | | NE |
| **7.a Predstavitev ocene finančnih posledic nad 40.000 EUR:**  (Samo če izberete DA pod točko 6.a.) | | | |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **I. Ocena finančnih posledic, ki niso načrtovane v sprejetem proračunu** | | | | | | | | |
|  | | Tekoče leto (t) | | t + 1 | t + 2 | | | t + 3 |
| Predvideno povečanje (+) ali zmanjšanje (**–**) prihodkov državnega proračuna | |  | |  |  | | |  |
| Predvideno povečanje (+) ali zmanjšanje (**–**) prihodkov občinskih proračunov | |  | |  |  | | |  |
| Predvideno povečanje (+) ali zmanjšanje (**–**) odhodkov državnega proračuna | |  | |  |  | | |  |
| Predvideno povečanje (+) ali zmanjšanje (**–**) odhodkov občinskih proračunov | |  | |  |  | | |  |
| Predvideno povečanje (+) ali zmanjšanje (**–**) obveznosti za druga javnofinančna sredstva | |  | |  |  | | |  |
| **II. Finančne posledice za državni proračun** | | | | | | | | |
| **II.a Pravice porabe za izvedbo predlaganih rešitev so zagotovljene:** | | | | | | | | |
| Ime proračunskega uporabnika | Šifra in naziv ukrepa, projekta | | Šifra in naziv proračunske postavke | | Znesek za tekoče leto (t) | | | Znesek za t + 1 |
|  |  | |  | |  | | |  |
|  |  | |  | |  | | |  |
| **SKUPAJ** | | | | |  | | |  |
| **II.b Manjkajoče pravice porabe bodo zagotovljene s prerazporeditvijo:** | | | | | | | | |
| Ime proračunskega uporabnika | Šifra in naziv ukrepa, projekta | | Šifra in naziv proračunske postavke | | Znesek za tekoče leto (t) | | | Znesek za t + 1 |
|  |  | |  | |  | | |  |
|  |  | |  | |  | | |  |
| **SKUPAJ** | | | | |  | | |  |
| **II.c Načrtovana nadomestitev zmanjšanih prihodkov in povečanih odhodkov proračuna:** | | | | | | | | |
| Novi prihodki | | | Znesek za tekoče leto (t) | | | Znesek za t + 1 | | |
|  | | |  | | |  | | |
|  | | |  | | |  | | |
|  | | |  | | |  | | |
| **SKUPAJ** | | |  | | |  | | |
| **OBRAZLOŽITEV:** | | | | | | | | |
| **7.b Predstavitev ocene finančnih posledic pod 40.000 EUR:/** | | | | | | | | |
| **8. Predstavitev sodelovanja z združenji občin:** | | | | | | | | |
| Vsebina predloženega gradiva (predpisa) vpliva na:   * + pristojnosti občin,   + delovanje občin,   + financiranje občin. | | | | | | | NE | |
| Gradivo (predpis) je bilo poslano v mnenje:   * Skupnosti občin Slovenije SOS: NE * Združenju občin Slovenije ZOS: NE * Združenju mestnih občin Slovenije ZMOS: NE | | | | | | | | |
| **9. Predstavitev sodelovanja javnosti:** | | | | | | | | |
| Gradivo je bilo predhodno objavljeno na spletni strani predlagatelja: | | | | | | | NE | |
| Na podlagi šestega odstavka 9. člena Poslovnika Vlade Republike Slovenije (Uradni list RS, št. 43/01, 23/02 – popr., 54/03, 103/03, 114/04, 26/06, 21/07, 32/10, 73/10, 95/11, 64/12, 10/14, 164/20, 35/21 in 51/2) je bila javnost iz priprave gradiva izključena. | | | | | | | | |
|  | | | | | | | | |
| **10. Pri pripravi gradiva so bile upoštevane zahteve iz Resolucije o normativni dejavnosti:** | | | | | | | NE | |
| **11. Gradivo je uvrščeno v delovni program vlade:** | | | | | | | NE | |
| **Janez Poklukar**  **minister** | | | | | | | | |

**PREDLOG**

**(EVA : 2021-2711-0104)**

|  |
| --- |
| **ZAKON**  **O SPREMEMBAH IN DOPOLNITVAH ZAKONA O NALEZLJIVIH BOLEZNIH** |
| **I. UVOD** |
| **1. OCENA STANJA IN RAZLOGI ZA SPREJEM PREDLOGA ZAKONA** |
| Ustavno sodišče Republike Slovenije je 3. 6. 2021 v Uradnem listu RS, št. 88/21 objavilo odločbo št. U-I-79/20-24 z dne 13. 5. 2021 (v nadaljnjem besedilu: odločba), v kateri je opredeljena odločitev v postopku za oceno ustavnosti in zakonitosti, in sicer, da sta 2. in 3. točka prvega odstavka 39. člena Zakona o nalezljivih boleznih (Uradni list RS, št. 33/06 – uradno prečiščeno besedilo, 49/20 – ZIUZEOP, 142/20, 175/20 – ZIUOPDVE in 15/21 – ZDUOP; v nadaljnjem besedilu: ZNB) v neskladju z Ustavo Republike Slovenije (Uradni list RS, št. 33/91-I, 42/97 – UZS68, 66/00 – UZ80, 24/03 – UZ3a, 47, 68, 69/04 – UZ14, 69/04 – UZ43, 69/04 – UZ50, 68/06 – UZ121,140,143, 47/13 – UZ148, 47/13 – UZ90,97,99, 75/16 – UZ70a in 92/21 – UZ62a; v nadaljnjem besedilu: Ustava). V odločbi je med drugim v obrazložitvi navedlo, da ZNB določa nalezljive bolezni, ki ogrožajo zdravje prebivalcev Republike Slovenije, in bolnišnične ali nozokomialne okužbe, ki nastanejo v vzročni zvezi z opravljanjem zdravstvene dejavnosti, ter predpisuje ukrepe za njihovo preprečevanje in obvladovanje (1. člen ZNB). Ukrepi za preprečevanje in obvladovanje nalezljivih bolezni so v ZNB razdeljeni na splošne in posebne ukrepe. Med posebne ukrepe sodita tudi osamitev in karantena. Zakonodajalec je torej med posebnimi ukrepi uredil dva, s katerima se posamezni osebi zaradi preprečevanja širjenja nalezljive bolezni omeji svobodno gibanje. Ker pa je dopustil možnost, da vnosa ali razširitve neke nalezljive bolezni ne bo mogoče vselej preprečiti zgolj z omejevanjem gibanja obolelim osebam in osebam, za katere obstaja sum, da so bile z obolelimi osebami v stiku, je določil, da se lahko gibanje in zbiranje ljudi omejita tudi širše. Tako je v izpodbijanih 2. in 3. točki prvega odstavka 39. člena ZNB določil, da lahko Vlada, kadar z drugimi ukrepi, določenimi z ZNB, ni mogoče preprečiti, da se v Republiko Slovenijo zanesejo in v njej razširijo določene nalezljive bolezni, med drugim prepove oziroma omeji gibanje prebivalstva na okuženih ali neposredno ogroženih območjih oziroma prepove zbiranje ljudi v šolah, kinodvoranah, javnih lokalih in na drugih javnih mestih, dokler ne preneha nevarnost širjenja nalezljive bolezni. Celotno besedilo 39. člena ZNB se glasi:  Kadar z ukrepi, določenimi s tem zakonom, ni mogoče preprečiti, da se v Republiko Slovenijo zanesejo in v njej razširijo določene nalezljive bolezni, lahko Vlada Republike Slovenije odredi tudi naslednje ukrepe:  1.      določi pogoje za potovanja v državo, v kateri obstaja možnost okužbe z nevarno nalezljivo boleznijo in za prihod iz teh držav;  2.      prepove oziroma omeji gibanje prebivalstva na okuženih ali neposredno ogroženih območjih;  3.      prepove zbiranje ljudi po šolah, kinodvoranah, javnih lokalih in drugih javnih mestih, dokler ne preneha nevarnost širjenja nalezljive bolezni;  4.      omeji ali prepove promet posameznih vrst blaga in izdelkov.  O ukrepih iz prejšnjega odstavka mora Vlada Republike Slovenije nemudoma obvestiti Državni zbor Republike Slovenije in javnost.   1. Nadalje 2. in 3. točka prvega odstavka 39. člena ZNB, ki sta bila z odločbo prepoznana kot neustavna, Vladi omogočata odreditev ukrepov, s katerimi se zaradi preprečevanja širjenja določene nalezljive bolezni posega v svobodo gibanja ter pravico do zbiranja in združevanja. Nadalje je bilo v odločbi navedeno, da zakonodajalec sme izvršilni oblasti prepustiti zgolj podrobnejše urejanje omejitev, ki jih je pred tem sam predpisal, in to le ob nadaljnjem pogoju, da ji za tako urejanje določi dovolj določna merila. V obravnavanem primeru pa zakonodajalec ni predvidel, da bo ob vsakokratnem pojavu nalezljive bolezni o omejitvah gibanja in zbiranja nedoločenega števila posameznikov odločil sam z zakonom. Pooblastilo za sprejetje predpisa, s katerim se prepove oziroma omeji gibanje in/ali zbiranje prebivalstva, je podelil Vladi. V postopku izpodbijanima 2. in 3. točki prvega odstavka 39. člena ZNB tako zakonodajalec Vladi ni prepustil le podrobnejšega urejanja že sprejetih omejitev gibanja in zbiranja, temveč odločanje o tem, ali bo ob pojavu posamezne nalezljive bolezni sploh poseženo v svobodo gibanja ter pravico do zbiranja in združevanja nedoločenega števila posameznikov. Ustavno sodišče v odločbi med drugim navaja, da zakonodajalec v 39. člen ZNB ni vgradil kakšnih drugih varoval, s katerimi bi lahko omejil prosto presojo Vlade, kot je dolžnost posvetovanja in sodelovanja s stroko. Ustavno sodišče meni, da odločitve, ki jih ZNB v 2. in 3. točki prvega odstavka 39. člena prepušča Vladi, ne sodijo zgolj na področje politične presoje, temveč tudi na področje medicinske, epidemiološke, psihološke, sociološke in drugih strok. Ustavno sodišče je navedlo, da daje zakonodajalec Vladi bistveno preširoko polje proste presoje pri odločanju o ukrepih iz 2. in 3. točke prvega odstavka 39. člena ZNB. Ustavno sodišče ugotavlja, da je zakonodajalec z 2. in 3. točko prvega odstavka 39. člena ZNB pooblastil Vlado, da zaradi preprečevanja nalezljivih bolezni odloča o posegih v svobodo gibanja ter pravico do zbiranja in združevanja, ne da bi ob tem določil zadostno vsebinsko podlago za izvrševanje tega pooblastila. Izpodbijani 2. in 3. točka prvega odstavka 39. člena ZNB sta zato v neskladju z drugim odstavkom 32. člena in tretjim odstavkom 42. člena Ustave. Vendar pa je Ustavno sodišče moralo upoštevati, da bi z razveljavitvijo 2. in 3. točke prvega odstavka 39. člena ZNB izvršilna oblast izgubila kakršnokoli zakonsko podlago za omejevanje gibanja in zbiranja zaradi preprečevanja nalezljivih bolezni, vključno z boleznijo COVID-19. Vse dokler zakonodajalec ne bi sprejel nove zakonske ureditve, tako država morda ne bi mogla izpolnjevati svoje pozitivne ustavne obveznosti varovanja zdravja in življenja ljudi. Ker sta pravica do zdravja in življenja temeljni ustavni vrednoti, bi razveljavitev izpodbijane zakonske ureditve lahko privedla do še hujšega protiustavnega stanja kot v primeru, če se protiustavna ureditev za določen čas ohrani v veljavi. Iz tega razloga Ustavno sodišče izpodbijane zakonske ureditve ni razveljavilo, temveč je glede na navedeno Ustavno sodišče na podlagi 48. člena in drugega odstavka 40. člena ZUstS odločilo, da sta 2. in 3. točka prvega odstavka 39. člena ZNB v neskladju z Ustavo (1. točka izreka), da mora Državni zbor ugotovljeno neskladje odpraviti v roku dveh mesecev po objavi te odločbe v Uradnem listu Republike Slovenije (2. točka izreka), do odprave ugotovljenega neskladja pa se uporabljata 2. in 3. točka prvega odstavka 39. člena ZNB (3. točka izreka). Ustavno sodišče je z namenom, da bi zavarovalo zdravje in življenje ljudi, do odprave ugotovljene protiustavnosti omogočilo uporabo protiustavnih zakonskih določb vse dokler zakonodajalec ne odpravi neskladja. Ustavno sodišče je pri določitvi dolžine roka za odpravo ugotovljenega neskladja upoštevalo, da na podlagi izpodbijane protiustavne zakonske ureditve že več kot leto dni prihaja do posegov v svobodo gibanja ter pravico do zbiranja in združevanja vseh posameznikov na ozemlju Republike Slovenije. Zato je nadaljnjo uporabo protiustavnih zakonskih določb omejilo na najkrajši čas, ki ga ocenilo, da je potreben za sprejetje ustavnoskladne zakonske ureditve. |
| **2. CILJI, NAČELA IN POGLAVITNE REŠITVE PREDLOGA ZAKONA** |
| **2.1 Cilji** |
| Cilj zakona je, da Državni zbor ugotovljeno neskladje odpravi v roku dveh mesecev po objavi te odločbe v Uradnem listu Republike Slovenije. |
| **2.2 Načela** |
| * načelo sorazmernosti, * načelo zakonitosti, * načelo delitve oblasti. |
| **2.3 Poglavitne rešitve** |
| S predlogom zakona se državi omogoči izpolnjevanje pozitivnih obveznosti, kot jih določa 51. člen Ustave, in sicer tako, da zakon določi ukrepe za varovanje zdravja in življenja ljudi. |
| **3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA**  Predlog zakona nima finančnih posledic za državni proračun in druga javna finančna sredstva. |
| **4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET** |
| Za izvajanje zakona ni treba zagotoviti sredstev v sprejetem državnem proračunu.  **5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE** |
| **5.1 Prikaz ureditve v drugih pravnih sistemih**  Ukrepi za zaščito pred širjenjem oziroma preprečevanjem nalezljivih bolezni ter varovanja zdravja in življenja ljudi se v različnih državah, navkljub različnim načinom urejanja tega področja, so se pri epidemiji nalezljive bolezni COVID-19 reševal podobno.  **AVSTRIJA:**  Pravna podlaga za ukrepe, ki se sprejemajo pri zajezitvi širjenja virusa COVID je Zakon o epidemijah (EpiG) ter podzakonski odloki (Verordnung). Na tej podlagi je mogoče za preprečitev nadaljnjega širjenja COVID-19 "bolne osebe ter osebe, za katere se sumi, da so bolne ali prenašalci bolezni, osamiti in jim omejiti stik z zunanjim svetom".  Omejitev ali prepoved možnosti potovanja v Avstrijo je določena z odlokom. Za vstop v državo veljajo omejitve, in sicer morajo potniki izkazati, da so bili cepljeni, kot dokazilo se šteje zdravniško spričevalo v nemškem ali angleškem jeziku ali potrdilo o cepljenju ali o preboleli bolezni COVID-19. Dokazilo o nevtralizirajočih protitelesih, ki ni starejše od treh mesecev, je enakovredno takšnemu spričevalu. Sicer je pred prihodom potrebno opraviti test PCR, ki se opravi v 72 urah pred prihodom, ali hitri antigenski test, ki se opravi v 48 urah pred prihodom, ali test v 24 urah po vstopu (otroci, mlajši od 10 let, so izvzeti). Obvezna je tudi potna dokumentacija, in sicer morajo vsi potniki, z določenimi izjemami izpolniti [obrazec pred potovanjem](https://www.oesterreich.gv.at/en/themen/coronavirus_in_oesterreich/pre-travel-clearance.html).  Tudi Avstrija je sprejela omejitve ali prepovedi pouka oziroma izvajanje izobraževalnega programa. Omejitev izvajanja programa pouka temelji na trikratnem testiranju v posameznem tednu v šolah. Dovoljeni so hitri testi za samo-testiranje.  Omejeno je tudi zbiranja oseb v kinodvoranah in na javnih prireditvah, v gostinskih obratih in na drugih javnih krajih na okuženem ali ogroženem območju. Z odloki se podrobno določa takšne omejitve skladno s podatki o širjenju okužbe. V aktualnih odlokih je na primer določeno, da ob upoštevanju celovitih zdravstvenih ukrepov lahko gostinski in nastanitveni obrati ter prostori za prosti čas (npr. kinematografi, gledališča, opere,…) sprejemajo stranke in izvajajo dogodke, gostje pa se morajo pred uporabo storitve registrirati in dokazati nizko epidemiološko tveganje (negativen rezultat testa, dokazilo o cepljenju, ali dokaz o okrevanju po okužbi s COVID-19). Določena je tudi časovna prepoved gibanja po 22.00 uri.  Omejitve ali prepovedi veljajo tudi za promet posameznih vrst blaga, izdelkov ali storitev. Trenutno so po aktualnem odloku, odprte tudi ne nujne trgovine. V vseh trgovinah je obvezna uporaba mask FFP2. Delovni čas je med 05.00 in 22.00. Dovoljen je en kupec na 20 kvadratnih metrov.  Glede uporabe zaščitne opreme in drugih specifičnih zaščitnih ukrepov so obvezne maske FFP2 v zaprtih prostorih na vseh javnih površinah, v trgovinah in na javnem prevozu.  **NEMČIJA**  Pravni okvir za ukrepe, s katerimi se preprečuje širjenje nalezljivih bolezni, ureja Zakon o varovanju in preprečevanju nalezljivih bolezni pri ljudeh (Gesetz zur Verhütung und Bekämpfung von Infektionskrankheiten beim Menschen - Infektionsschutzgesetz (IfSG)). Zakon določa pravni okvir za preprečevanje, identifikacijo in preprečevanje širjenja okužb z nalezljivimi boleznimi. Pri izvajanju zakona je predvideno sodelovanje med zveznimi, deželnimi in lokalnimi oblastmi kot tudi pristojnimi strokovnimi institucijami. Zakon določa tudi osebno odgovornost za preprečevanje nalezljivih bolezni lastnikov in vodij javnih prostorov, prehranskih podjetij, zdravstvenih ustanov kot tudi posameznikov.  V zvezi z ukrepi za preprečevanje širjenja bolezni zakon določa, da lahko pristojni organ odredi ustrezne zaščitne ukrepe za preprečevanje nadaljnjega širjenja bolezni, med drugim tudi to, da osebe ne smejo zapustiti kraja, kjer se nahajajo ali da ga lahko zapustijo pod določenimi pogoji. Ukrepi za omejevanje širjenja nalezljive bolezni se sprejemajo, ko se pojavi nalezljiva bolezen ali že tudi takoj, ko se ugotovijo dejstva, ki lahko privedejo do pojava nalezljive bolezni.  Upoštevajoč federalno ureditev v Nemčiji, imajo pri preprečevanju širjenja nalezljivih bolezni zvezne dežele v primerih, ko se na njihovem območju pojavijo okužbe s katero izmed nalezljivih bolezni, na podlagi zveznega zakona možnost, da sprejmejo dodatno deželno zakonodajo, ki določa specifične ukrepe za preprečevanje (nadaljnjega) širjenja okužb.  Glede omejitev ali prepovedi možnosti potovanja v državo morajo potniki, ki v Nemčijo pripotujejo z letalom, pred prihodom v Nemčijo opraviti testiranje na prisotnost virusa SARS-CoV-2 in ob vkrcanju na letalo predložiti negativni izvid testiranja. Če v Nemčijo pripotujete po kopnem lahko nemška zvezna policija v primeru suma na bolezen COVID-19 obvesti lokalno zdravstveno institucijo, ki v posameznem primeru oceni zdravstveno stanje osebe in odloči o nadaljnjih ukrepih. Za vse osebe, ki prebivajo v tretji državi, ki še nimajo ustrezne epidemiološke slike, še naprej veljajo omejitve potovanja, te osebe pa lahko vstopijo v Nemčijo le [iz nujnih razlogov](https://www.bmi.bund.de/SharedDocs/faqs/EN/topics/civil-protection/coronavirus/travel-restrictions-border-control/travel-restriction-border-control-list.html#f13919566). Takšne omejitve ne veljajo za nemške državljane. Državljani držav članic EU ali pridruženih schengenskih držav in njihovi družinski člani so prav tako izvzeti iz omejitev potovanj. Enako velja za državljane tretjih držav, ki že imajo dolgoročno pravico do prebivanja v državi članici EU ali schengenski državi (dovoljenje za prebivanje ali vizum za dolgoročno prebivanje), in za njihove družinske člane. Izjema so tudi neporočeni partnerji iz tretjih držav za kratkoročne obiske partnerja, ki živi v Nemčiji, če so izpolnjeni splošni pogoji za vstop (potni list in vizum) in pod pogojem, da je par v dolgoročnem razmerju/partnerstvu in da sta se oba partnerja osebno srečala v Nemčiji vsaj enkrat ali sta kot par do pred kratkim skupno prebivala.  Nemčija pozna omejitve ali prepovedi gibanja prebivalstva na okuženem ali ogroženem območju, ki so odvisne od epidemiološke situacije v zveznih deželah. 4. aprila 2021 je začel veljati nov zakon o zaščiti pred okužbami. Tako imenovana „zavora v sili“ se samodejno aktivira, če število novih okužb v okrožju ali mestu presega 100 na 100.000 prebivalcev 3 dni zapored. V tem primeru stopijo v veljavo ukrepi, kot so: policijska ura od 22:00 do 05:00 s tem, da je rekreacija na prostem (tek, sprehod) dovoljena do polnoči; zaprtje šol in prehod na spletno učenje, ko stopnja pojavnosti okužbe s SARS-CoV-2 doseže 165 od 100 000 oseb; zaprtje nebistvenih trgovin, ko je stopnja pojavnosti med 100 in 150 na 100 000 oseb; omejitev športa na člane gospodinjstva ali v parih, če stopnja pojavnosti doseže 100 na 100 000 oseb. Otroci, mlajši od 14 let, so izvzeti iz prepovedi športne dejavnosti, če se ta izvaja v majhnih skupinah. Trenutne policijske ure in druge omejitve gibanja ne veljajo za popolnoma cepljene osebe (osebe, ki so prejele končni odmerek cepiva pred vsaj 14 dnevi) in za vsakogar, ki je okreval po COVID-19 med 28 dnevi in 6 meseci od pozitivnega testa PCR.  Storitve osebne nege, kot so frizerji in druge podobne storitve, se lahko odprejo pod strogimi pogoji. Za uporabo nekaterih storitev je potreben negativen rezultat testa za okužbo s COVID-19. Kinematografi, muzeji in znamenitosti v zaprtih prostorih na območjih, kjer je stopnja okužbe med 50 in 100 okužbami na 100 000 prebivalcev v sedmih dneh, se lahko odprejo pod strogimi pogoji (omejitve števila udeležencev, dokazila). Če se stopnja okužbe zmanjša pod 50 okužb na 100 000 prebivalcev v sedmih dneh, se lahko muzeji, galerije in živalski vrtovi odprejo z manj omejitvami. Omejitev ali prepoved prometa posameznih vrst blaga, izdelkov ali storitev vključuje zaprtje trgovin na drobno, z izjemo trgovin, ki zagotavljajo najnujnejše vsakodnevne potrebe, ter knjigarn, vrtnih centrov in cvetličarn. Na območjih, kjer je stopnja okužbe med 50 in 100 okužbami na 100 000 prebivalcev v sedmih dneh, se lahko odpre več trgovin, čeprav pod strogimi pogoji, ki omogočajo spoštovanje fizične razdalje. Obvezna je uporaba zaščitne opreme (kirurške maske ali KN95 ali FFP2 maske).  **IRSKA**  Irska ima v Zakonu o zdravju iz leta 1947 predvidene ukrepe za zajezitev širjenja nalezljivih bolezni »Health (Preservation and Protection and other Emergency Measures in the Public Interest. Zakon se izvaja v javnem interesu in ob upoštevanju dejstva, da gre za veliko tveganje za življenje ljudi in javno zdravje. Z zadnjo spremembo leta 2020 se je zakon zaradi epidemije COVID-19 spremenil v delu, ki pooblašča ministra za zdravje, da lahko predpiše določene prepovedi gibanja ali omejevanje dogodkov in nadzor nad izvajanjem teh ukrepov.  Zakon tudi določa, da lahko minister ob upoštevanju neposrednega, izjemnega in očitnega tveganja, ki ga za človeško življenje in javno zdravje predstavlja širjenje Covid-19, sprejme predpise za preprečevanje in omejevanje, minimiziranje in zmanjševanje širitve Covid-19 (vključno s širjenjem zunaj države) ali, kjer je to kako drugače nujno, za obvladovanje tveganja za javno zdravje predvidi zlasti kateregakoli od naslednjih ukrepov: omejitve ob potovanju v državo ali iz države; omejitve ob potovanju na določena ogrožena ali okužena območja ter omejitve osebam, ki morajo ostati v karanteni na svojih domovih; prepoved dogodkov ali vrste dogodkov ter udeležbo na teh dogodkih, v primeru ko dogodki ali osebe lahko predstavljajo sorazmerno veliko tveganje za prenos okužbe s Covid-19.  Od 26. marca 2021 se še vedno izvaja obvezna karantena za vse potnike s seznama 33 držav, za katere velja, da so še posebej izpostavljene pandemiji Covid-19. Karantena je obvezna za vse potnike, tudi za vse državljane držav članic EU, vključno z Irsko, ki so bili v navedenih državah 14 dni pred prihodom na Irsko ali pa bodo na Irsko pripotovali neposredno iz katere od teh držav. Karantena velja tudi za tiste, ki bodo v navedenih državah zgolj v tranzitu. Seznam držav irske oblasti sproti dopolnjujejo glede na epidemiološko situacijo v posameznih državah. Ob prihodu na Irsko morajo potniki iz držav na seznamu pokazati negativen rezultat PCR testa ter izpolniti poseben formular z naslovom, na katerem se bodo nahajali v času karantene ([COVID-19 Passenger Locator Form](https://cvd19plf-prod1.powerappsportals.com/en-US/passenger/)). Prav tako morajo potniki, ki prihajajo iz teh držav izpolniti prijavo v karanteno na za to določenem spletnem mestu (<https://www.quarantinehotelsireland.ie/>) ter stroške bivanja in druge stroške karantene poravnati pred prihodom na Irsko. Prijava v karanteno in plačilo karantene sta pogoj za vstop na Irsko. Potniki, ki tega pogoja ne izpolnjujejo so v prekršku. Kazni za nespoštovanje določil o karanteni so do 2.500 evrov ali zaporna kazen do 6 mesecev ali oboje. Za potnike iz teh držav tudi velja, da lahko po 10 dneh po prihodu na Irsko opravijo PCR test v eni od za to registriranih irskih zdravstvenih ustanov. Če je test negativen, lahko zapustijo karanteno.  Potniki iz držav, ki niso na seznamu, morajo ob prihodu na Irsko pokazati negativen rezultat PCR testa ter izpolniti poseben formular s prijavo bivališča oziroma naslova, na katerem se bodo nahajali v času karantene ([COVID-19 Passenger Locator Form](https://cvd19plf-prod1.powerappsportals.com/en-US/passenger/)). Potrdilo o negativnem testu morajo potniki, ki potujejo na Irsko, pokazati pred vkrcanjem na letalo ter ob pristanku na Irskem ter ga hraniti pri sebi vsaj 14 dni po prihodu na Irsko. Potniki, ki bodo na Irsko iz teh držav pripotovali brez negativnega PCR testa bodo morali na svoje stroške v obvezno karanteno v za to določene hotele za 14 dni. Potniki, ki ne bodo spoštovali določil o negativnem testu in prijavi bivališča bodo lahko kaznovani s kaznijo do 2.500 evrov ali zaporom do 6 mesecev ali z obojim.  V veljavi je bila tudi omejitev oziroma prepoved gibanja prebivalstva na Irskem v radiju 5 km od doma s predpisano kaznijo za kršitev.  Omejitve ali prepovedi pouka oziroma izvajanja izobraževalnega programa ter zbiranja oseb v vzgojno-izobraževalnih ustanovah, zbiranja oseb v kinodvoranah in na javnih prireditvah, v gostinskih obratih in na drugih javnih mestih na okuženem ali ogroženem območju skladno z zakonodajo predpiše minister za zdravje. Organizatorji dogodkov in ponudniki storitev morajo z namenom, da bi preprečili, omejili, čim bolj zmanjšali ali upočasnili tveganja, da se osebe, ki se udeležijo takega dogodka, okužijo s Covid-19, sprejeti zaščitne ukrepe, ki lahko vključujejo tudi zapiranje določene dejavnosti ali uvedbo pouka na daljavo. V juniju 2021 so se ponovno odprli hoteli in druge turistične namestitve ter kinodvorane, v restavracijah in barih pa so dovoljene storitve na prostem za skupine do 6 oseb. Večje število bo dovoljeno na organiziranih prireditvah na prostem.    Glede zbiranja oseb velja, da se lahko družijo z drugimi popolnoma cepljenimi osebami iz drugih gospodinjstev v zaprtih prostorih brez nošenja mask ali upoštevanja 2 metrov distance, če je pri vseh osebah minilo 2 tedna, od popolnega cepljenja z veljavnimi cepili. Obiski na domu niso dovoljeni, razen iz osnovnih družinskih razlogov, kot je skrb za otroke, ali pri zagotavljanju skrbi za starejše ali ranljive osebe.  Glede omejitev in prepovedi prometa posameznih vrst blaga, izdelkov ali storitev je izvajanje vseh nebistvenih storitev še vedno prepovedano. Dovoljena je prodaja na drobno z mešano maloprodajno ponudbo za vsakdanje življenje nujnih izdelkov.  **FINSKA**  Na Finskem področje nalezljivih bolezni ureja Zakon o nalezljivih boleznih (Act no. 1227/2016 on Communicable Diseases). Določbe zakona se nanašajo na zaščito prebivalstva pred nalezljivimi boleznimi, ki jih povzročajo mikrobi, njihovi deli ali paraziti.  Če so potrebni nujni ukrepi za preprečevanje širjenja nalezljive bolezni, ki predstavlja tveganje za zdravje ljudi ali bolezni, za katero se upravičeno sumi, da obstaja tveganje za zdravje ljudi na širšem območju države, je za to pristojno Ministrstvo za socialne zadeve in zdravje.  Zakon obsega ukrepe preprečevanja, zgodnjega odkrivanja in spremljanja nalezljivih bolezni, ukrepe za obvladovanje izbruhov in epidemij ter zdravljenje in medicinsko rehabilitacijo oseb, ki imajo nalezljivo bolezen ali obstaja sum za nalezljivo bolezen. Zakon obsega tudi ukrepe za preprečevanje bolnišničnih okužb in protimikrobne rezistence.  Ob sumu ali potrjenem primeru nevarne nalezljive bolezni, ki predstavlja veliko tveganje za zdravje ljudi zakon določa občinsko, regionalno in državno pristojnost. V primeru pojava posebno nevarne nalezljive bolezni, lahko občinske zdravstvene oblasti na svojem območju nemudoma odredijo potrebne ukrepe za preprečevanje širjenja bolezni. V ta namen občinski Zavod za varstvo pred nalezljivimi boleznimi izda navodila za splošno javnost, odredi izolacijo v zasebnih prostorih, vzgojnih, izobraževalnih in socialno varstvenih ustanovah ali jih zapre. Lahko prepove ali omeji organizacijo javnih dogodkov in izvede dezinfekcijo objektov. Regionalna državna upravna agencija sprejema ustrezne odločitve na svojem območju, kadar so odločitve potrebne za območje, ki zajema več občin. Ti ukrepi se lahko sprejmejo za obdobje največ enega meseca.  **ESTONIJA**  V Estoniji področje nalezljivih bolezni ureja Zakon o preprečevanju in nadzoru nalezljivih bolezni, ki je bil sprejet 12. februarja 2003 (Communicable Diseases Prevention and Control Act). Zakon ureja način obvladovanja nalezljivih bolezni, zdravstveno oskrbo okuženih oseb in določa obveznosti države ter pravnih in fizičnih oseb pri preprečevanju in obvladovanju nalezljivih bolezni. Zakon velja za vse fizične in pravne osebe na ozemlju Republike Estonije, razen če ni drugače določeno z mednarodno pogodbo ali konvencijo.  Zakon ureja tudi področje preprečevanja širjenja epidemije nalezljivih bolezni. Tveganje za epidemično širjenje nalezljive bolezni določi Zdravstveni inšpektorat na podlagi epidemioloških, laboratorijskih in kliničnih izvidov. Da se prepreči epidemija, lahko na predlog vodje lokalne agencije zdravstvenega inšpektorata, župan odredi začasno zaprtje vrtcev, šol in socialno varstvenih zavodov, zahteva ukrepe dezinfekcije, dezinsekcije in deratizacije in zahteva obvezne zdravstvene preglede. Vodja zavoda za otroško varstvo ali socialno varstvene ustanove lahko začasno zapre ustanovo po pridobitvi dovoljenja od vodje lokalne agencije zdravstvenega inšpektorata.  Predlog zakona ni predmet usklajevanja s pravom EU.   |  | | --- | | **6. DRUGE POSLEDICE, KI JIH BO IMEL SPREJEM ZAKONA** | | **6.1 Administrativne in druge posledice**  **a) v postopkih oziroma poslovanju javne uprave ali pravosodnih organov:** | | Za izvajanje zakona so pristojna ministrstva in drugi državni organi, na delovnih področjih  katerih se sprejemajo ukrepi.  **b) pri obveznostih strank do javne uprave ali pravosodnih organov:**  Zakon ne bo imel posledic pri obveznostih strank do javne uprave ali pravosodnih organov. | | **6.2 Presoja posledic na okolje, ki vključuje tudi prostorske in varstvene vidike** | | Zakon ne bo imel posledic na okolje. | | **6.3 Presoja posledic na gospodarstvo** | | Zakon ne bo imel posledic neposrednih posledice na gospodarstvo. | | **6.4 Presoja posledic na socialnem področju** | | Zakon ne bo imel posledic na socialnem področju. | | **6.5 Presoja posledic na dokumente razvojnega načrtovanja** | | Predlog zakona ne bo imel posledic na dokumente razvojnega načrtovanja. | | **6.6 Presoja posledic za druga področja**  Predlog zakona ne vpliva na druga področja. | | **6.7 Izvajanje sprejetega predpisa:**  Sprejeti zakon bo predstavljen na spletni strani Ministrstva za zdravje**,** ki bodo v okviru svojih  pristojnosti tudi spremljali izvajanje sprejetega predpisa. | | **6.8 Druge pomembne okoliščine v zvezi z vprašanji, ki jih ureja predlog zakona:**  S predlogom zakona se državi omogoči izpolnjevanje pozitivnih obveznosti, kot jih določa 51. člen Ustave, in sicer tako, da zakon določi ukrepe za varovanje zdravja in življenja ljudi.  **7. PRIKAZ SODELOVANJA JAVNOSTI PRI PRIPRAVI PREDLOGA ZAKONA:**  Predlog zakona ni bil objavljen na spletnih naslovih. Ker gre za predlog zakona po nujnem postopku, sodelovanje javnosti pri pripravi predloga zakona ni potrebno.  **8. PODATEK O ZUNANJEM STROKOVNJAKU OZIROMA PRAVNI OSEBI, KI JE SODELOVALA PRI PRIPRAVI PREDLOGA ZAKONA, IN ZNESKU PLAČILA ZA TA NAMEN:**  Odvetniška pisarna Vrtačnik, d.o.o., Beethovnova ulica 9, 1000 Ljubljana. Znesek plačila za ta namen znaša 3.442,50 eur brez DDV.  **9. NAVEDBA, KATERI PREDSTAVNIKI PREDLAGATELJA BODO SODELOVALI PRI**  **DELU DRŽAVNEGA ZBORA IN DELOVNIH TELES** |  * Janez Poklukar, minister za zdravje, * Vesna Kerstin Petrič, generalna direktorica Direktorata za javno zdravje, * Bogdan Tušar, v. d. generalnega direktorja Direktorata za razvoj zdravstvenega sistema. |
|  |
| **II. BESEDILO ČLENOV**  1. člen  39. člen se spremeni tako, da se glasi:  »39. člen  (1) Kadar Vlada Republike Slovenije po preučitvi mnenja medicinske in epidemiološke stroke oceni, da ukrepi, določeni s tem zakonom, ne zadoščajo ali ne bodo zadoščali za zagotavljanje zadostnega varstva pred širjenjem oziroma za preprečevanje nalezljivih bolezni ter varovanje zdravja in življenja ljudi, z odlokom lahko odredi tudi naslednje ukrepe:   1. omeji prihod iz držav, v katerih obstaja možnost okužbe z nevarno nalezljivo boleznijo tako, da se zahteva predložitev ustreznih dokazil o imunosti ali neokuženosti ali drugih ustreznih dokazil, ali se kot pogoj za prihod v državo določi posredovanje osebnih podatkov v skladu s tretjim odstavkom tega člena ali pa se za določen čas odredi delno ali popolno prepoved prihoda iz teh držav osebam, ki v Sloveniji nimajo stalnega ali začasnega prebivališča; 2. omeji ali prepove gibanje prebivalstva na okuženem ali ogroženem območju tako, da se določi skupine prebivalcev in:  * omeji gibanje na statistično regijo, občino ali drugo teritorialno enoto; * prepove dostop na določeno mesto; * omeji oziroma prepove gibanje v določeni razdalji od prebivališča posameznika; * omeji oziroma prepove gibanje ob določenih urah v dnevu; * kot pogoj za gibanje prebivalstva se določi upoštevanje ukrepov iz 5. točke tega odstavka;  1. omeji ali prepove zbiranje, tako da se:  * omeji ali prepove pouk oziroma izvajanje vzgojno-izobraževalnega oziroma izobraževalnega programa v prostorih zavodov s področja vzgoje in izobraževanja ter univerzah in samostojnih visokošolskih zavodih; * omeji ali prepove zbiranje oseb v kinodvoranah, gledališčih, muzejih, knjižnicah in drugih ustanovah za izvajanje kulturne dejavnosti; * omeji ali prepove zbiranje oseb v gostinskih in nastanitvenih obratih; * omeji ali prepove zbiranje oseb v verskih objektih; * omeji ali prepove zbiranje oseb na športnih prireditvah oziroma športne vadbe; * omeji ali prepove zbiranje oseb na drugih javnih prireditvah, javnih shodih in na drugih javnih krajih; * kot pogoj za zbiranje določi upoštevanje ukrepov iz 5. točke tega odstavka; * kot pogoj za zbiranje določi posredovanje osebnih podatkov v skladu s tretjim odstavkom tega člena organizatorju zbiranja oziroma odgovorni osebi javnega ali zasebnega prava, kjer poteka zbiranje; * kot pogoj za zbiranje določi predložitev ustreznih dokazil o imunosti ali neokuženosti ali drugih ustreznih dokazil;  1. omeji promet posameznih vrst blaga in izvajanje storitev, tako da se:  * določijo lastnosti prostorov, v katerih poteka promet posameznih vrst blaga oziroma se izvajajo storitve; * kot pogoj za promet posameznih vrst blaga in izvajanje storitev določi upoštevanje ukrepov iz 5. točke tega odstavka in druge pogoje za izvajanje prometa posameznih vrst blaga in izvajanje storitev; * kot pogoj za promet posameznih vrst blaga in izvajanje storitev določi predložitev ustreznih dokazil o imunosti ali neokuženosti ali drugih ustreznih dokazil; * kot pogoj za promet posameznih vrst blaga in izvajanje storitev določi posredovanje osebnih podatkov kupcev blaga ter uporabnikov storitev, v skladu s tretjim odstavkom tega člena odgovorni osebi javnega ali zasebnega prava, kjer poteka promet posameznih vrst blaga in izvajanje storitev; * prepove promet posameznih vrst blaga in izvajanje storitev;  1. odredi higiensko varnostne in druge specifične zaščitne ukrepe glede na način prenosa nalezljive bolezni.   (2) Pred izdajo odloka iz prejšnjega odstavka Vlada Republike Slovenije pridobi strokovno oceno, ki jo pripravi Inštitut za varovanje zdravja Republike Slovenije. Strokovna ocena zajema epidemiološke, medicinske in družbene vidike predlaganih ukrepov:  – oceno stanja, skupaj z zdravstvenimi in epidemiološkimi podatki o širjenju in nevarnosti nalezljive bolezni ter podatki o zmogljivosti in obremenjenosti zdravstvenega sistema, ki vsebujejo tudi oceno tveganja za obdobje nadaljnjih 30 dni;  – opredelitev okuženega oziroma ogroženega območja in ciljne populacije;  – strokovna stališča o najprimernejših ukrepih za preprečevanje nalezljive bolezni ter primerjavo teh ukrepov z vidika njihove učinkovitosti;  – priporočene ukrepe za preprečevanje širjenja nalezljive bolezni z navedbo vrste ukrepa, okuženega oziroma ogroženega območja in ciljne populacije, na katero naj se ukrep nanaša;  – razloge za odreditev posameznih ukrepov, ki vsebuje poročilo o koristih priporočenega ukrepa in stopnjo omejevanja svobode gibanja in zbiranja ter drugih človekovih pravic in temeljnih svoboščin, v katere se s posameznimi ukrepi posega upoštevaje prostorske oziroma populacijske učinke posameznega predlaganega ukrepa.  (3) Osebni podatki iz 1. točke prvega odstavka tega člena obsegajo osebno ime, stalno oziroma začasno prebivališče, kontaktne podatke, kraj in čas vstopa in izstopa ter identifikacijska številka prevoznega sredstva. Osebni podatki iz 3. in 4. točke prvega odstavka tega člena obsegajo osebno ime, stalno oziroma začasno prebivališče in kontaktne podatke. Osebni podatki iz tega odstavka se hranijo 30 dni in se po poteku tega roka uničijo. Do teh podatkov lahko dostopa Inštitut za varovanje zdravja Republike Slovenije.  (4) Kadar se določajo ukrepi iz 1. do 3. točke prvega odstavka tega člena, strokovna ocena upošteva tudi podatke Evropskega centra za preprečevanje in obvladovanje bolezni (ECDC), ki se nanašajo na epidemiološko situacijo v posamezni državi, ali druge uradne podatke tujih ali mednarodno priznanih institucij s področja javnega zdravja.  (5) Kadar se določajo ukrepi iz 4. točke prvega odstavka tega člena Vlada Republike Slovenije pridobi tudi podatke o vrsti blaga in storitev, načinu njihovega dajanja v promet in načinih opravljanja dejavnosti, ki predstavljajo tveganja za širjenje nalezljive bolezni, pri čemer se je v strokovni oceni iz drugega odstavka tega člena treba opredeliti tudi do vpliva prometa s posameznimi vrstami blaga in izvajanja storitev na pojav in širjenje nalezljive bolezni ter ob upoštevanju stopnje omejevanja pri prometu s tem blagom in izvajanjem storitev priporočiti ustrezne ukrepe za dosego namenov iz prvega odstavka tega člena, in odredi pogoje, pod katerimi se lahko ponuja in koristi posamezna storitev.  (6) Pri pripravi strokovne ocene, predloga in izdaji odloka iz tega člena, se upoštevajo naslednji kazalniki in merila:   1. način in hitrost prenosa okužbe z upoštevanjem vloge presimptomatskega in asimptomatskega prenosa; 2. bazično in efektivno reprodukcijsko število; 3. splošna umrljivost, presežna umrljivost, umrljivost zaradi specifičnega povzročitelja, smrtnost; 4. število novih okužb na določeno število prebivalcev v določenem časovnem obdobju v primerjavi s pričakovanim številom; 5. število aktivno okuženih oseb v določenem časovnem obdobju na določeno število prebivalcev; 6. raven imunosti populacije; 7. delež okuženih oseb glede na število opravljenih testiranj; 8. število obolelih oseb; 9. število oseb, ki potrebujejo bolnišnično zdravljenje; 10. število oseb, ki potrebujejo intenzivno terapijo; 11. obremenjenost zdravstvenih kapacitet glede na število obolelih oziroma obolelih s specifičnimi potrebami zdravljenja; 12. predvidene in znane zdravstvene, socialne ter družbene posledice nalezljive bolezni; 13. ogroženost bolnikov in populacije upoštevaje strokovna dognanja o posamezni nalezljivi bolezni ter vrstah in učinkovitosti diagnostike, zdravljenja in možnih preventivnih ukrepih; 14. druga strokovno-medicinska merila in kazalniki glede na specifične značilnosti posamezne nalezljive bolezni; 15. tehnične, kemične in druge lastnosti blaga, ki vplivajo ali bi lahko vplivale na pojav in širjenje nalezljivih bolezni.   (7) Z odlokom iz prvega odstavka tega člena Vlada Republike Slovenije odredi tiste ukrepe, za katere ocenjuje, da glede na strokovno oceno, socialne, gospodarske in širše družbene učinke posameznega ukrepa najmanj posegajo v človekove pravice in svoboščine in dosegajo namen iz prvega odstavka tega člena. Z odlokom Vlada Republike Slovenije določi tudi izjeme, ki veljajo za primer posameznega ukrepa, vse z namenom uresničevanja načela sorazmernosti med zasledovanimi cilji posameznih ukrepov ter omejevanjem človekovih pravic in temeljnih svoboščin, v katere se s posameznimi ukrepi posega.  (8) Ukrepi iz 1., 2., 3. in 5. točke prvega odstavka tega člena se odredijo z veljavnostjo na najmanjšem prostorsko zaokroženem območju ali prostoru, ki glede na medicinske in epidemiološke značilnosti predstavlja zaokroženo celoto s skupnimi značilnostmi, ki so pomembne ob upoštevanju namena iz prvega odstavka tega člena.  (9) Ukrepi iz 1., 2., 3. in 5. točke prvega odstavka tega člena se odredijo za najkrajši čas, ki je potreben za doseganje namena iz prvega odstavka tega člena, vendar vsakokrat najdlje za sedem dni. Vlada Republike Slovenije v času trajanja posameznega ukrepa preverja njegovo ustreznost in potrebo po podaljšanju oziroma spremembi oziroma ukinitvi oziroma uvedbi novega ukrepa. Kadar Vlada Republike Slovenije podaljša, spremeni, ukine ali uvede nov ukrep, pred izdajo odloka iz prvega odstavka tega člena pridobi dopolnjeno strokovno oceno iz drugega odstavka tega člena.  (10) Ukrepi iz 4. točke prvega odstavka tega člena se nanašajo na najmanjši obseg blaga in storitev, s katerimi se še zagotavlja doseganje ciljev in namena odrejenih ukrepov, ob tem pa v najmanjši možni meri omejujejo promet s tem blagom ali izvajanje storitev. Glede časovnih in prostorskih omejitev se smiselno uporabljajo določbe osmega in devetega odstavka tega člena.  (11) Vlada Republike Slovenije o ukrepih in strokovnih ocenah iz tega člena obvešča Državni zbor Republike Slovenije in javnost. Strokovne ocene iz tega člena se objavijo tudi na spletni strani Vlade Republike Slovenije in Inštituta za varovanje zdravja Republike Slovenije ter na portalu nacionalnega zdravstvenega informacijskega sistema.  (12) Javni kraj v skladu s tem zakonom pomeni vsak prostor, ki je brezpogojno ali pod določenimi pogoji dostopen vsakomur.«.  2. člen  Za 39. členom se doda nov, 39.a člen, ki se glasi:  »39.a člen  Kadar Vlada Republike Slovenije v primeru nove nalezljive bolezni ali novih epidemioloških spoznanj ali okoliščin v zvezi z nalezljivo boleznijo iz 8. člena tega zakona, po preučitvi mnenja medicinske in epidemiološke stroke oceni, da ukrepi, določeni s tem zakonom, ne zadoščajo ali ne bodo zadoščali za zagotavljanje zadostnega varstva pred širjenjem oziroma za preprečevanje nalezljivih bolezni ter varovanja zdravja in življenja ljudi, z odlokom lahko odredi tudi ukrepe, ki jih ta zakon ne določa, vendar najdlje skupaj za en mesec. Za določanje ukrepov iz tega člena se smiselno uporablja prejšnji člen.«.  3. člen  V 46.a členu se drugi odstavek spremeni tako, da se glasi:  »Pri izvajanju nadzora nad ukrepi iz prvega odstavka 39. člena tega zakona, ki spadajo na delovno področje drugih ministrstev, ima pristojni inšpektor pravico in dolžnost:  - omejiti ali prepovedati gibanje osebam, za katere se ugotovi ali sumi, da so zbolele za določeno nalezljivo boleznijo;  - omejiti ali prepovedati zbiranje skladno s 3. točko prvega odstavka 39. člena, dokler ne preneha nevarnost širjenja nalezljive bolezni;  - omejiti ali prepovedati promet posameznih vrst blaga in izvajanje storitev;  - odrediti druge ukrepe in opraviti dejanja, za katere je pooblaščen z zakonom ali drugim predpisom.«.  4. člen  V 54. členu se 10. točka spremeni tako, da se glasi:  »10. če organizira zbiranje v nasprotju s 3. točko prvega odstavka 39. člena tega zakona, opravlja promet posameznih vrst blaga in izvajanje storitev v nasprotju s 4. točko prvega odstavka 39. člena tega zakona ali če ne upošteva higiensko varnostnih in drugih specifičnih zaščitnih ukrepov iz 5. točke prvega odstavka 39. člena tega zakona;«.  PREHODNA IN KONČNA DOLOČBA  5. člen  Postopki o prekrških zaradi kršitve ukrepov iz 2. in 3. točke prvega odstavka 39. člena Zakona o nalezljivih boleznih (Uradni list RS, št. 33/06 – uradno prečiščeno besedilo, 49/20 – ZIUZEOP, 142/20, 175/20 – ZIUOPDVE, 15/21 – ZDUOP in 82/21), začeti do 3. junija 2021, ki še niso bili pravnomočno končani, se z dnem uveljavitve tega zakona ustavijo.  6. člen  Ta zakon začne veljati naslednji dan po objavi v Uradnem listu Republike Slovenije. |
| **III. OBRAZLOŽITEV**   |  | | --- | | **K 1. členu**  S predlogom novega 39. člena ZNB se uresničuje ustavna odločba, št. U-I-79/20-24 z dne 13.05. 2021, s katero je Ustavno sodišče odločilo, da sta 2. in 3. točka prvega odstavka 39. člena ZNB v neskladju z URS. Iz navedene ustavne odločbe izhaja, da je zakonodajalec z dosedanjo ureditvijo dajal izvršilni veji oblasti preširoko polje proste presoje pri odločanju o ukrepih iz 2. in 3. točke prvega odstavka 39. člena ZNB, kar naj bi se kazalo zlasti v vsebinsko praznih navodilih glede prostorske zamejitve ukrepov, ne določitvi načinov oziroma vrst ukrepanja, meril o dopustnem trajanju ukrepov, dolžnosti posvetovanja in sodelovanja s stroko ter ustreznega obveščanja javnosti.  Predlog spremenjenega 39. člena ZNB v celoti naslavlja vse v odločbi Ustavnega sodišča izpostavljene ustavno problematične vidike dosedanje zakonske ureditev in bistveno zoži polje proste presoje Vlade pri sprejemanju morebitnih omejitvenih ukrepov, saj med drugim po novem nalaga Vladi RS obveznost pridobitve strokovne ocene, uvaja merila in kazalnike, ki se upoštevajo tako pri njeni pripravi kot tudi v fazi odločanja o sprejemu posameznih ukrepov ter določa vsebino, časovne in prostorske omejitve posameznih ukrepov itd..  Cilj predloga spremenjenega 39. člena ZNB je, da bo pravna ureditev uporabljiva tako v primeru pojava do sedaj že znanih nalezljivih bolezni oziroma njihovih modifikacij, kot tudi v primeru pojava do sedaj neznanih in strokovno še neraziskanih nalezljivih bolezni. Po eni strani se s predlagano ureditvijo v luči zagotavljanja varstva zdravja in življenja ljudi zasleduje namen zadostnega in učinkovitega varstva pred širjenjem nalezljivih bolezni in preprečevanja nalezljivih bolezni. Po drugi strani pa predlog novega 39. člena ZNB zasleduje cilj, da se s splošnim aktom, ki ga v zvezi s posameznim ukrepov sprejme Vlada, v najmanjši možni meri posega v svobodo gibanja in zbiranja ter druge človekove pravice in temeljne svoboščine glede na vrsto posameznega ukrepa.  Prvi odstavek 39. člena ZNB najprej določa, da lahko Vlada posebne ukrepe iz 1. do 5. točke tega člena odredi v primerih, ko na podlagi mnenja medicinske in epidemiološke stroke oceni, da drugi ukrepi, ki so določeni v ZNB, niso (bili) dovolj učinkoviti oziroma ne zadoščajo (več) v boju zoper širjenje konkretne nalezljive bolezni. Ne glede na to, da Ustavno sodišče RS v citirani ustavni odločbi ni problematiziralo odsotnosti namena omejitev in ukrepov v ZNB, saj naj bi bil ta dovolj jasno razviden (glej 84. odstavek odločbe Ustavnega sodišča RS), je s predlagano spremembo prvega odstavka novega 39. člena ZNB jasno in dodatno določen namen dodatnih ukrepov iz tega odstavka. Ta se kaže v zagotavljanju zadostnega varstva pred širjenjem nalezljivih bolezni in preprečevanja nalezljivih bolezni, ob upoštevanju pozitivnopravne obveznosti države za zagotavljanje varstva zdravja in življenja ljudi.  Ukrepi, ki so določeni v 1. do 4. točke prvega odstavka 39. člena ostajajo (glede na prejšnjo ureditev) v bistvenem nespremenjeni a vsebinsko bolj konkretizirani, in sicer je zlasti ustrezno prilagojena dosledna uporaba pojma okuženo in ogroženo območje kjer je to smiselno, na kar je v ustavni odločbi opozorilo tudi Ustavno sodišče (glej 88. odstavek ustavne odločbe), z določitvijo glede največjega dopustnega območja, na katerem je mogoče odrediti posamezni ukrep (osmi odstavek) pa je uveden tudi dopolnilni (vsebinski) kriterij, ki je v luči zamejevanja ukrepov po (novem oziroma dopolnjenem) 39. členu ZNB bistven za uresničitev določitve teritorialnega območja v praksi. V 5. točki je dodan ukrep odreditve higiensko varnostnih in drugih specifičnih zaščitnih ukrepov glede na način prenosa nalezljive bolezni, kot so fizična razdalja, nošenje mask, razkuževanje rok in površin, prezračevanje, itd. Prav tako so bili kot izjeme oziroma kot pogoj za zbiranje ali opravljanje prometa posameznih vrst blaga in izvajanje storitev določeno upoštevanje ukrepov iz 5. točke tega odstavka (PCT – prebolevnost, cepljenje, testiranje), posredovanje osebnih podatkov v skladu s tretjim odstavkom tega člena organizatorju zbiranja oziroma odgovorni osebi javnega ali zasebnega prava, kjer poteka zbiranje (vzpostavitev odgovorne osebe za zbiranje podatkov na podlagi prostovoljne podaje le teh) in predložitev ustreznih dokazil o imunosti ali neokuženosti ali drugih ustreznih dokazil. Glede na to, da se spreminja celotna ureditev, sedaj v 4. točki izrecno določamo, da Vlada lahko prepove tudi izvajanje storitev, čeprav je veljavna določba vključevala tudi storitve, saj izraz izdelek vključuje tudi storitev (tako je namreč določeno v Zakonu o varstvu potrošnikov pred nepoštenimi poslovnimi praksami). Kot pogoj za zbiranje prebivalstva se tudi določi upoštevanje ukrepov iz 5. točke tega odstavka. S tem se jasno določi npr. pogoj nošenja zaščitnih mask na kulturnih prireditvah, nogometnih tekmah, javnih shodih, gostinskih lokalih, vrsta ukrepov pa je odvisna od vrste in specifike javnega zbiranja ljudi. Vlada Republike Slovenije lahko odredi ukrepe od 1. do 5. točke tega odstavka v primeru razglašene epidemije, okuženega ali ogroženega obdobja ali v primeru tretjega odstavka 8. člena tega zakona, če se pojavi nevarnost drugih nalezljivih bolezni, ki jih lahko z ukrepi določeni s tem zakonom omejimo do te mere, da preprečimo večje izbruhe in morebitno epidemijo.  S drugim odstavkom 39. člena ZNB je določeno, da je Vlada RS pred izdajo odloka, s katerimi se sprejmejo potrebni ukrepi iz 1. do 5. točke prvega odstavka 39. člena odstavka tega člena, dolžna pridobiti strokovno oceno, ki jo pripravi Inštitut za varovanje zdravja Republike Slovenije. Strokovna ocena zajema epidemiološke, medicinske ter družbene vidike predlaganih ukrepov. V nadaljevanju je v alinejah določeno, kaj vse mora strokovna ocena vsebovati oziroma do katerih vidikov, ki so pomembni za sprejem posameznega ukrepa, se mora opredeliti. Pri tem gre zlasti izpostaviti alinejo, ki določa, da mora strokovna ocena vsebovati tudi poročilo o koristih priporočenega ukrepa in stopnjo omejevanja gibanja in zbiranja ter drugih človekovih pravic in temeljnih svoboščin, v katere se s posameznimi ukrepi posega. To je zlasti pomembno v primerih, ko je možno isti cilj doseči z različnimi ukrepi, ki pa v ustavne pravice posegajo različno intenzivno. Določeno je, da mora v primeru alternativno priporočenih ukrepov strokovna ocena vsebovati tudi primerjavo teh ukrepov, pri tem pa morajo biti upoštevani kriteriji, kot jih določa ZNB, ter njihova učinkovitost v luči doseganja namena iz prvega odstavka 39. člena ZNB. Slednje se izkaže zlasti za pomembno, ko je mogoče isti cilj doseči z več možnimi ukrepi, značilnost alternativno priporočenih ukrepov pa je, da z različno stopnjo intenzitete posegajo v omejevanje gibanja in zbiranja ter druge človekove pravice in temeljne svoboščine. Določba po eni strani omogoča stopnjevanje ali stopnjevito preskakovanje ukrepov, kadar je to glede na strokovno oceno nujno potrebno, obenem pa v luči dodatne presoje učinkovitosti utrjuje zahtevo, da je vsak ukrep podvržen tehtanju sorazmernosti.  S tretjim odstavkom 39. člena ZNB je določajo osebni podatki, ki zahtevani v iz 1., 3. in 4. točke prvega odstavka tega člena, čas trajanja hrambe 30 dni in uničenje ter kdo lahko do teh podatkov dostopa.  S četrtim odstavkom 39. člena ZNB je določen dodaten element strokovne ocene, in sicer glede ukrepov iz 1. do 3. točke prvega odstavka 39. člena, saj v tem primeru strokovna ocena upošteva tudi podatke Evropskega centra za preprečevanje in obvladovanje bolezni (ECDC), ki se nanašajo na epidemiološko situacijo v posamezni državi, in druge uradne podatke tujih ali mednarodno priznanih institucij s področja javnega zdravja. Ta odstavek je pomemben z vidika aktivnega spremljanja epidemioloških razmer v drugih državah, s čimer se lahko ukrepi, ki jih bo sprejela Vlada, prilagajajo epidemiološkim razmeram zlasti v nam sosednjih državah.  Peti odstavek 39. člena ZNB se nanaša na 4. točko prvega odstavka 39. člena ZNB, torej na omejitev ali prepoved prometa posameznih vrst blaga in izvajanja storitev. S tem odstavkom je določena dolžnost Vlade RS, da pred sprejemom ukrepa pridobi podatke o vrsti blaga in storitev, načinih njihovega dajanja v promet in načinih opravljanje dejavnosti, ki predstavljajo tveganja za širjenje nalezljive bolezni. Pri tem se mora strokovna ocena opredeliti tudi do vpliva prometa s posameznimi vrstami blaga ter izvajanja storitev na pojav in širjenje nalezljive bolezni ter priporočiti ustrezne ukrepe za dosego zasledovanih ciljev.  Z vidika uresničitve ustavne odločbe in opredelitve vsebinskega okvirja za nadaljnjo normativno konkretizacijo, je bistven šesti odstavek 39. člena ZNB, ki taksativno našteva kazalnike in merila, ki se morajo upoštevati tako v fazi priprave strokovne ocene kot tudi v fazi sprejemanja, izdaje in podaljševanja veljavnosti odloka iz prvega odstavka 39. člena. To pomeni, da navedeni kazalniki in merila v končni fazi v celoti zavezujejo tudi Vlado RS. Kazalniki in merila so določeni s strokovno-epidemiološkega vidika na tak način, da omogočajo njihovo dejansko uporabljivost v praksi tako ob pojavu znane nalezljive bolezni oziroma njene modifikacije, kot tudi v primeru pojava do sedaj neznanih in strokovno še neraziskanih nalezljivih bolezni.  Sedmi odstavek 39. člena ZNB določa pomembno vsebinsko izhodišče odrejanja omejitvenih ukrepov, s čimer predlagana ureditev v celoti uresničuje odločbo Ustavnega sodišča. Ta odstavek določa, da lahko Vlada glede na strokovna izhodišča odredi tiste ukrepe, ki pomenijo najmanjši možen poseg v človekove pravice in temeljne svoboščine. Pri tem je še določeno, da mora Vlada pri odreditvi ukrepa upoštevati socialne, gospodarske in širše družbene učinke posameznega ukrepa, in sicer tako z vidika njihovega vpliva na posameznega člana družbe, kot tudi na družbo kot celoto, kar je smiselno določeno tudi v nemški ureditvi (glej 6. odstavek 28a. člena Zakona o zaščiti pred okužbami – *Infektionsschutzgesetz*[[1]](#footnote-1)). Z vidika varstva in spoštovanja človekovih pravic in temeljnih svoboščin je pomemben tudi zadnji stavek šestega odstavka 39. člena ZNB, ki določa, da Vlada z odlokom določi tudi izjeme, ki veljajo za primer posameznega ukrepa, pri čemer mora zasledovati uresničevanja ustavnega načela sorazmernosti med zasledovanimi cilji ukrepov ter posegi v človekove pravice in temeljne svoboščine.  Osmi odstavek določa omejitve glede prostorske veljavnosti ukrepov iz 1. do 3. in 5. točke prvega odstavka 39. člena ZNB. Določeno je, da morajo biti ukrepi odrejeni z veljavnostjo na najmanjšem prostorsko zaokroženem območju ali prostoru, ki glede na medicinske in epidemiološke značilnosti predstavlja zaokroženo celoto s skupnimi značilnostmi, ki so pomembne v luči doseganja namena in ciljev iz prvega odstavka tega člena. Najmanjše prostorsko zaokroženo območje oziroma prostor je glede na značilnosti posamezne nalezljive bolezni lahko zelo različen; lahko gre za območje ene vasi, krajevne skupnosti, občine, regije, celotne države ali drugega zaokroženega območja, prav tako je možno, da se posamezen ukrep nanaša na zakrožen prostor, v katerem je na primer izbruhnila nalezljiva bolezen (npr. laboratorij ali potniška ladja).  Deveti odstavek določa omejitve glede časovne veljavnosti ukrepov iz 1. do 3. in 5. točke prvega odstavka 39. člena ZNB, in sicer se lahko ukrepi odredijo za najkrajše obdobje, ki je potrebno za dosego zasledovanega namena in cilja glede na konkreten ukrep. Pri tem je določeno najdaljše časovno trajanje posameznega ukrepa, in sicer je to lahko največ sedem dni. Nadalje je določeno, da mora Vlada RS ves čas trajanja posameznega ukrepa presojati njegovo ustreznost in potrebo po podaljšanju oziroma spremembi. Pred vsakim nadaljnjim podaljšanjem oziroma spremembo posameznega ukrepa Vlada RS tudi pridobi dopolnjeno strokovno oceno.  Deseti odstavek podrobneje ureja ukrep iz 4. točke prvega odstavka 39. člena ZNB, ki se nanaša na omejevanje ali prepoved prometa s posameznimi vrstami blaga in izvajanja storitev. Podobno kot pri ostalih ukrepih je tudi v tem odstavku določeno, da se ta nanaša na čim manjši obseg blaga in storitev, v zvezi s katerimi prepovedi ali omejitve še zagotavljajo doseganje ciljev in namena odrejenih ukrepov, po drugi strani pa v kar najmanjši možni meri omejujejo promet s tem blagom in izvajanje storitev oziroma v čim manjši meri posegajo v druge človekove pravice in temeljne svoboščine. S tem se med drugim varuje ustavno pravico do svobodne gospodarske pobude, ki je širši sestavni del pravice do zasebne lastnine. V skladu s 33. členom URS, ki določa pravico do zasebne lastnine in dedovanja, lastnina ni cilj sam po sebi, ampak je sredstvo, namenjeno doseganju in varovanju globljih vsebinskih vrednot, kot so osebna svoboda, samouresničitev, zasebnost ter tudi maksimizacija bogastva.[[2]](#footnote-2)  Z enajstim odstavkom 39. člena ZNB se uresničuje zahteva Ustavnega sodišča po primerni obveščenosti javnosti v zvezi z omejevalnimi ukrepi, ki jih sprejme Vlada. Določeno je, da se vse strokovne ocene, objavijo na spletni strani Vlade RS, Inštitut za varovanje zdravja Republike Slovenije ter na portalu e-Zdravje. Določeno je tudi, da Vlada Republike Slovenije o ukrepih in strokovnih ocenah obvešča Državni zbor Republike Slovenije in javnost.  Z dvanajstim odstavkom 39. člena ZNB se določa pomen javnega kraja.  **K 2. členu**  S predlogom novega 39.a člena se ureja situacija, ko Vlada Republike Slovenije v primeru nove nalezljive bolezni ali novih epidemioloških spoznanj ali okoliščin v zvezi z nalezljivo boleznijo iz 8. člena, po preučitvi mnenja medicinske in epidemiološke stroke oceni, da ukrepi, določeni s tem zakonom, ne zadoščajo ali ne bodo zadoščali za zagotavljanje zadostnega varstva pred širjenjem oziroma za preprečevanje nalezljivih bolezni ter varovanja zdravja in življenja ljudi, z odlokom lahko odredi tudi ukrepe, ki jih ta zakon ne določa, vendar najdalj za en mesec. V tem delu sledimo 99. točki ustavna odločba, št. U-I-79/20-24 z dne 13.05. 2021, v kateri je Ustavno sodišče med drugim navedlo, da če bi natančnejša zakonska ureditev, ki bi bila prilagojena že znanim boleznim ovirala ustrezen odziv na novo nalezljivo bolezen in če bi do tega vendarle prišlo, pa bi moral Državni zbor v najkrajšem možnem času sprejeti (dovolj natančno) zakonsko podlago, ki bi bila prilagojena značilnostim te nove bolezni. Za primer, da ta zakonska podlaga ne bi mogla biti sprejeta dovolj hitro, bi lahko ZNB določil tudi ureditev, po kateri bi lahko Vlada v vmesnem času, če bi ocenila, da v zakonu predvideni ukrepi niso primerni ali zadostni za odzivanje na to bolezen, izjemoma predpisala tudi drugačne ukrepe, vendar ob upoštevanju strogih časovnih omejitev in obveznosti posvetovanja s stroko.  **K 3. členu**  S spremembo 46.a člena se upošteva pripomba Ministrstva za gospodarski razvoj in tehnologijo, ki je navedlo, da je posledično zaradi spremembe v 4. točki 1. odstavka 39. člena, potrebno prilagoditi tudi določbo glede ukrepanja v 46.a členu ZNB.  **K 4. členu**  Četrti člen sledi spremembi 3., 4. in 5. točke prvega odstavka 39. člena ZNB v skladu s katerimi se podrobneje opredeljujejo omejitve zbiranja, omejitev ali prepoved prometa po se novem nanaša tudi na storitve in ne samo na posamezne vrste blaga. Glede na navedeno je potrebno slednje upoštevati tudi pri dopolnitvi prekrškovnim določb. | | **K 5. členu**  Prehodna določba prekrškovnim organom, pristojnim za vodenje prekrškovnih postopkov zaradi kršitev ukrepov iz 2. in 3. točke prvega odstavka 39. člena ZNB, omogoča ustavitev prekrškovnih postopkov, začeti do 3. junija 2021, ki še niso bili pravnomočno končani. Odločba U-I-79/20-24 z dne 13.5.2021, ki je bila objavljena v Uradnem listu RS, št. 88 z dne 3.6.2021,  ima zaradi razveljavljenih odlokov pravni učinek na prekrškovne postopke, ki še niso pravnomočno zaključeni. Redna sodišča lahko zaradi exceptio illegalis sama ustavijo postopke na podlagi odločbe Ustavnega sodišča. Prekrškovni organi exceptio illegalis nimajo, zato bi morali postopke voditi in  o njih odločiti ter nato na podlagi rednih pravnih sredstev zadeve odstopati v reševanje na pristojna sodišča. Slednje bi pomenilo tudi velik pripad zadev na sodišča.  Na podlagi navedene določbe bodo lahko prekrškovni organi postopke, ki še niso pravnomočno končani, zaključili.  **K 6. členu**  Končna določba predloga zakona zaradi nujnosti čimprejšnje uveljavitve predlaganih sprememb predvideva začetek veljavnosti naslednji dan po objavi v Uradnem listu Republike Slovenije.  **IV. BESEDILO ČLENOV, KI SE SPREMINJAJO**  39. člen  Kadar z ukrepi, določenimi s tem zakonom, ni mogoče preprečiti, da se v Republiko Slovenijo zanesejo in v njej razširijo določene nalezljive bolezni, lahko Vlada Republike Slovenije odredi tudi naslednje ukrepe:  1.      določi pogoje za potovanja v državo, v kateri obstaja možnost okužbe z nevarno nalezljivo boleznijo in za prihod iz teh držav;  2.      prepove oziroma omeji gibanje prebivalstva na okuženih ali neposredno ogroženih območjih;  3.      prepove zbiranje ljudi po šolah, kinodvoranah, javnih lokalih in drugih javnih mestih, dokler ne preneha nevarnost širjenja nalezljive bolezni;  4.      omeji ali prepove promet posameznih vrst blaga in izdelkov.  O ukrepih iz prejšnjega odstavka mora Vlada Republike Slovenije nemudoma obvestiti Državni zbor Republike Slovenije in javnost.  46.a člen  Inšpekcijski nadzor nad izvajanjem določb tega zakona opravlja zdravstvena inšpekcija, v zvezi z izvajanjem ukrepov iz prvega odstavka 39. člena tega zakona, ki spadajo na delovno področje drugih ministrstev, pa tudi inšpektorji, ki delujejo na tem delovnem področju, razen če zakon določa drugače.  Pri izvajanju nadzora nad ukrepi iz prvega odstavka 39. člena tega zakona, ki spadajo na delovno področje drugih ministrstev, ima pristojni inšpektor pravico in dolžnost:  -        prepovedati gibanje osebam, za katere se ugotovi ali sumi, da so zbolele za določeno nalezljivo boleznijo;  -        prepovedati zbiranje ljudi na javnih mestih, dokler ne preneha nevarnost širjenja nalezljive bolezni;  -        omejiti ali prepovedati promet posameznih vrst blaga in izdelkov;  -        odrediti druge ukrepe in opraviti dejanja, za katere je pooblaščen z zakonom ali drugim predpisom.  54. člen  Z globo od 4.000 do 100.000 eurov se kaznuje za prekršek pravna oseba:  1.      če ne omogoči opravljanja higienskih pregledov s svetovanjem, predhodnih zdravstvenih pregledov, kot tudi odvzema potrebnega materiala in izvajanja drugih ukrepov za varstvo pred nalezljivimi boleznimi, določenimi s tem zakonom (drugi odstavek 4. člena);  1.a  če ravna v nasprotju s programi za preprečevanje, obvladovanje, odstranitev in izkoreninjenje nalezljivih bolezni iz četrtega odstavka 5. člena tega zakona, ki se nanašajo na cepljenja v času razglašene epidemije nalezljive bolezni;  2.      če ravna v nasprotju z drugim odstavkom 15. člena tega zakona;  3.      če ne omogoči dezinfekcije iz 26. člena tega zakona;  4.      če ne omogoči dezinsekcije ali razuševanja iz 27. člena tega zakona;  5.      če ne omogoči deratizacije iz 28. člena tega zakona;  6.      če kot delodajalec ne omogoči obveznih zdravstvenih pregledov iz 31. člena tega zakona;  7.      če zaposluje oziroma omogoča delo osebam v nasprotju s 33. členom tega zakona;  8.      če ne izvaja materialne dolžnosti iz 2. točke prvega odstavka 37. člena tega zakona;  9.      če ne izvaja posebnih nalog iz 3. točke prvega odstavka 37. člena tega zakona;  10.   če opravlja promet posameznih vrst blaga in izdelkov v nasprotju s 4. točko prvega odstavka 39. člena tega zakona;  11.   če opravi pokop, izkop, prekop ali prevoz trupla v nasprotju z 42. členom tega zakona;  12.   če ne pripravi ali ne izvaja programa preprečevanja in obvladovanja bolnišničnih okužb (44. člen);  12.a   če se ne ravna v skladu z ukrepi pristojne inšpekcije iz drugega odstavka 46.a člena tega zakona ali če se jih onemogoča;  13.   če se ne ravna ali onemogoča ukrepe zdravstvene inšpekcije iz 47. člena tega zakona;  14.   če se ne ravna ali onemogoča ukrepe zdravstvene inšpekcije na državni meji iz prvega odstavka 48. člena tega zakona.  Z globo od 2.000 do 50.000 eurov se za prekršek iz prejšnjega odstavka kaznuje samostojni podjetnik posameznik ali posameznik, ki samostojno opravlja dejavnost.  Z globo od 400 do 4.000 eurov se za prekršek iz prvega odstavka tega člena kaznuje posameznik, odgovorna oseba pravne osebe in odgovorna oseba samostojnega podjetnika posameznika ali posameznika, ki samostojno opravlja dejavnost.  Z globo od 400 do 40.000 evrov se kaznuje pravna oseba, ki ravna v nasprotju z 51.a in 51.b členom tega zakona. | |  | | **V. PREDLOG, DA SE PREDLOG ZAKONA OBRAVNAVA PO NUJNEM OZIROMA SKRAJŠANEM POSTOPKU** | | Zaradi odprave neskladnosti 2. in 3. točke prvega odstavka 39. člena ZNB, ki je bila ugotovljena z odločbo Ustavnega sodišča, se predlaga obravnava predloga zakona po nujnem postopku. Z odpravo neustavnosti se bodo preprečile težko popravljive posledice za delovanje slovenskega zdravstvenega sistema in s tem tudi za delovanje države v primeru izbruha nalezljivih bolezni. | | **VI. PRILOGE** | |  | |
|  |

1. Gesetz zur Verhütung und Bekämpfung von Infektionskrankheiten beim Menschen (Infektionsschutzgesetz - IfSG), dostopen na URL: <https://www.gesetze-im-internet.de/ifsg/BJNR104510000.html>. [↑](#footnote-ref-1)
2. Komentar Ustave Republike Slovenije Del 1: Človekove pravice in temeljne Svoboščine (2019). Nova Univerza Evropska pravna fakulteta, str. 315. [↑](#footnote-ref-2)